Su Atjèh Meurdéhka Edisi Keu Duwa  >  >
Edisi seugohlom njoë: Su AM
Bismillahirrahmanirrahim,
Assalamu’alaikum warahmatullahi wabarakatuh,
Kru seumangat! Alhamdulillah Su Atjèh Meurdéhka lumbôi 2 ka teupeuteubiët keu mandum peudjuang njang mantong seutia keu tjita-tjita mulia Atjèh Meurdéhka.
Teupeuphôn haba teurimong geunaséh keu mandum rakan njang ka neubi sokongan dan seunambôt njang that djroh keu media informasi dan silaturahmi nibak Acheh-Sumatra National Liberation Front (ASNLF) njoë. Seumangat njang lambông dari ureuëng droëneuh mandum njan nakeuh beukai keu geutanjoë untôk tasambong keulai buët peurdjuangan njang gohlom seuleusoë.
Deungon seunang haté kamoë meupeutrôh haba keu mandum sjèëdara bahwa that rajek seunambôt njang geutanjoë teurimong dari kawôm muda seudang, geuneurasi ukeuë bansa Atjèh. Alhamdulillah. Insja Allah njoë keuh hareuta geutanjoë njang paléng meujum, njang leubèh meujum nibak minjeuëk bumoë ,meuh seureuta intan lam asoë bumoë Atjèh. Insja Allah hareuta njoë beudjeuët keuh keu keukuatan geutanjoë njang paléng paléng kong, ubé kong iman dan islam lam tubôh droëteuh bansa mulia.
Teuma, dalam useuha ASNLF untôk peubeukai aneuk muda-muda Atjèh deungon ilmèë diplomasi, hukôm internasional, seurta hak asasi manôsia; kamoë ka meu-intat meupadum droë peurwakilan dalam peulatihan SpeakOut! 2012 di Den Haag, Beulanda. Taharap deungon beukai ilmèë njan, beudjeuët geuneurasi ukeuë geutanjoë geumeudjuang deungon tjara diplomasi internasional njang leubèh meumartabat dan leubèh seulamat keu rakjat Atjèh. (Haba leubèh rintji teuntang peulatihan njoë djeuët neubatja bak tuléhsan-tuléhsan laén lam buletin Su Atjèh Meurdéhka edisi keudua njoë).
Deungon ta-ingat bahwa peundidékan keu kawôm muda nakeuh bahgian nibak keupeunténgan nasional Atjèh, maka taharap ukeuë njoë akan na lom peulatihan-peulatihan meutaraf internasional keu ureuëng-ureuëng muda njan. Teuma, taharap tjit ukeuë njoë makén le peurwakilan njang tateumeuëng intat lam forum-forum njang teumeukeusud. Insja Allah deungon beunantu dan sôkôngan dari ureuëng droëneuh mandum, tanggông djaweuëb geutanjoë keu geuneurasi ukeuë bansa djeuët tapeupunôh.
(red) *****
Su Atjèh Meurdéhka Edisi Keu Duwa  >  >
Edisi seugohlom njoë: Su AM
ace_Latn ace_Latn ace_Latn bug_Latn ace_Latn ace_Latn ace_Latn ace_Latn ace_Latn crh_Latn ace_Latn ace_Latn